Valke soek na vrou wat bedrog pleeg | Netwerk24
Deur Cara-Lee Dorfling 22 Januarie 2020 14:33
Rhonda Charlene Zeelie (35) is op 3 September in die handelshof in Port Elizabeth skuldig bevind, maar het versuim om op 18 Oktober vir haar vonnisoplegging op te daag.
Sy het as rekenmeester vir ’n maatskappy in die stad gewerk waar sy tussen 2017 en 2018 ongeveer R500 000 van die maatskappy se geld na haar persoonlike bankrekening oorgeplaas het.
Rhonda Charlene Zeelie word gesoek nadat sy nie vir vonnisoplegging by die hof opdaag nie.
Luidens ’n verklaring van kapt. Anelisa Ngcakani, Valke-woordvoerder, het die Valke in Mei 2018 met ’n ondersoek na Zeelie begin nadat die maatskappy die bedrog-aktiwiteite aangemeld het.
Zeelie is in Mei 2019 in hegtenis geneem en sy is dieselfde dag op R2 000 borgtog vrygelaat.
Ná haar skuldigbevinding is sy weer op borgtog vrygelaat, maar is sedertdien nie weer by die hof gesien nie.
’n Lasbrief vir Zeelie se inhegtenisneming is uitgereik.
Ngcakani sê Zeelie is oorspronklik van Port Elizabeth.
Enigeen wat moontlik inligting het oor waar sy is, kan konst. Siviwe Lucwaba bel by 072 580 2553, of 041 408 2600.